b"\n_START_ARTICLE_\nEric Comrie\n_START_SECTION_\nSeuraura\n_START_PARAGRAPH_\nComrie syntyi Edmontonissa, mutta h\xc3\xa4n muutti perheineen 9-vuotiaana Kalifornian Newport Beachille. H\xc3\xa4nen kasvattajaseuransa on Los Angeles Selects, josta Comrien varasi vuonna 2010 sek\xc3\xa4 Tri-City Americans 13. pelaajana WHL:n varaustilaisuudessa ett\xc3\xa4 Indiana Ice 310. pelaajana USHL:n varaustilaisuudessa. H\xc3\xa4n pelasi kauden 2010\xe2\x80\x932011 viel\xc3\xa4 p\xc3\xa4\xc3\xa4asiassa T1EHL-sarjaa Selectsissa ja edusti Albertaa Kanadan talviurheilukisoissa voittaen pronssia. Huhtikuussa 2011 Comrie siirtyi loppukaudeksi Americansin vahvuuteen ja sai WHL:ss\xc3\xa4 tililleen yhden playoff-ottelun._NEWLINE_Kaudella 2011\xe2\x80\x932012 Comrie pelasi l\xc3\xa4hinn\xc3\xa4 Americansin kakkosmaalivahtina Ty Rimmerin takana ja sai WHL:ss\xc3\xa4 tililleen 31 runkosarjaottelua. H\xc3\xa4net valittiin 23. lokakuuta 2011 liigan viikon maalivahdiksi. Kaudella 2012\xe2\x80\x932013 Comrie nousi Americansin ykk\xc3\xb6smaalivahdiksi, mutta h\xc3\xa4nen kautensa p\xc3\xa4\xc3\xa4ttyi kuitenkin 37 ottelun j\xc3\xa4lkeen lonkkavammaan. Winnipeg Jets varasi Comrien toisella kierroksella 59. pelaajana NHL:n varaustilaisuudessa 2013. Saman vuoden jouluaattona h\xc3\xa4n teki kolmivuotisen tulokassopimuksen seuran kanssa. Kaudella 2013\xe2\x80\x932014 Comrie pelasi Americansin selke\xc3\xa4n\xc3\xa4 ykk\xc3\xb6smaalivahtina 60 runkosarja- ja viisi playoff-ottelua. H\xc3\xa4nell\xc3\xa4 oli WHL:n runkosarjan paras torjuntaprosentti (92,4\xc2\xa0%) ja Comrie valittiin kauden p\xc3\xa4\xc3\xa4tteeksi liigan l\xc3\xa4ntisen konferenssin toiseen t\xc3\xa4hdist\xc3\xb6kent\xc3\xa4lliseen. H\xc3\xa4net valittiin my\xc3\xb6s WHL:n tammikuun 2014 kuukauden maalivahdiksi. WHL-kautensa p\xc3\xa4\xc3\xa4tteeksi huhtikuussa 2014 h\xc3\xa4n siirtyi AHL-joukkue St. John's IceCapsin vahvuuteen ja pelasi siell\xc3\xa4 kaksi ottelua._NEWLINE_Comrie aloitti kauden 2014\xe2\x80\x932015 taas Americansin vahvuudessa. H\xc3\xa4net valittiin kauden p\xc3\xa4\xc3\xa4tteeksi taas WHL:n l\xc3\xa4ntisen konferensiin toiseen t\xc3\xa4hdist\xc3\xb6kent\xc3\xa4lliseen. WHL-kauden j\xc3\xa4lkeen Comrie siirtyi j\xc3\xa4lleen St. John's IceCapsin AHL-joukkueen vahvuuteen. H\xc3\xa4n pelasi siell\xc3\xa4 kolme ottelua. Kauden 2015\xe2\x80\x932016 Comrie pelasi kokonaan Jetsin uudessa farmijoukkue Manitoba Moosessa. H\xc3\xa4nen asemansa joukkueen vastuunkantajana kasvoi marraskuussa 2015, kun Comrien aisapari Connor Hellebuyck siirtyi l\xc3\xa4hes koko loppukaudeksi Jetsin NHL-vahvuuteen paikkaamaan Ond\xc5\x99ej Pavelecin loukkaantumista. Comrie pelasi AHL:n tulokaskautensa aikana 46 runkosarjaottelua torjuen yhden nollapelin.\n_START_SECTION_\nMuuta\n_START_PARAGRAPH_\nComrien is\xc3\xa4 on The Brick -huonekaluliikkeen perustaja Bill Comrie. H\xc3\xa4nen pikkuveljens\xc3\xa4 Ty pelaa hy\xc3\xb6kk\xc3\xa4\xc3\xa4j\xc3\xa4n\xc3\xa4 WHL-joukkue Vancouver Giantsissa. Heid\xc3\xa4n vanhemmat velipuolensa Paul ja Mike Comrie ovat entisi\xc3\xa4 NHL-hy\xc3\xb6kk\xc3\xa4\xc3\xa4ji\xc3\xa4."